Suchinthana/ta-wikipedia huggingface dataset:
ஈ. காயத்திரி

‘வீணை காயத்ரி’ என்றழைக்கப்படும் ஈச்சம்பட்டி காயத்ரி (பிறப்பு: நவம்பர் 9, 1959) தென்னிந்தியாவைச் சேர்ந்த வீணைக் கலைஞர் ஆவார்.

ஆரம்பகால வாழ்க்கை
பெற்றோர்: ஜி. அசுவத்தாமா (தெலுங்குத் திரைப்படத்துறையில் இசையமைப்பாளர்), கமலா அஸ்வத்தாமா (வீணைக் கலைஞர்). காயத்ரியின் இயற்பெயர்: காயத்ரி வசந்த ஷோபா. தனது ஆரம்பகால இசைப் பயிற்சியை பெற்றோரிடம் கற்றார். பிறகு டி. எம். தியாகராஜனிடம் (சங்கீத கலாநிதி விருது பெற்ற பாடகர் மற்றும் வாக்கேயக்காரர்) மாணவராக பயிற்சி பெற்றார்.

தொழில் வாழ்க்கை
இவரின் முதல் மேடைக் கச்சேரி, 1968ஆம் ஆண்டு நடைபெற்ற ‘தியாகராஜா விழாவில்’ நடந்தது. சென்னை திருவல்லிக்கேணி ஸ்ரீ பார்த்தசாரதி சுவாமி சபாவினால் நடத்தப்பட்ட இந்த விழாவில், தனது 9ஆவது வயதில் காயத்ரி, வீணை இசை நிகழ்ச்சியை வழங்கினார். இதன்பிறகு இந்தியாவிலும் வெளிநாடுகளிலும் விருதுகள் பலவற்றை பெற்றுள்ளார். இசைத் தொகுப்புகள் பலவற்றை ஒலிதத் துறையில் வெளியிட்டுள்ளார்.

சிறப்புகள்
 13ஆவது வயதில் ஒரு முதுநிலைக் கலைஞராக அனைத்திந்திய வானொலி, காயத்ரிக்கு அங்கீகாரம் தந்தது (1973). 
 தமிழக அரசால் அதன் இசை, நுண்கலை பல்கலைக் கழகத்தின் முதலாவது துணைவேந்தராக 2013 நவம்பர் மாதம் நியமிக்கப்பட்டார். மூன்று வருடங்களுக்கு அவர் இந்தப் பதவியை வகிப்பார். முன்னதாக அவர் தமிழக அரசு இசைக் கல்லூரிகளுக்கான இயக்குநராகவும் அரசு இசைக் கல்லூரியின் முதல்வராகவும் இருந்துள்ளார்.

விருதுகள்
 தமிழக அரசின் கலைமாமணி விருது, 1984 
 சங்கீத கலாசிகாமணி விருது, 2001; வழங்கியது: தி இந்தியன் ஃபைன் ஆர்ட்ஸ் சொசைட்டி 
 சங்கீத நாடக அகாதமி விருது, 2002 
 ‘வாழ்நாள் சாதனை’ விருது, 2011; வழங்கியது: ரோட்டரி கிளப், சென்னை கிழக்கு

மேற்கோள்கள்

வெளி இணைப்புகள் 
ஏழு ஸ்வரங்களில்... - தினமணியில் வெளியான ஒரு கட்டுரை
Ode to queen of musical instruments 
Vainika to Vice-Chancellor
On a different platform

தமிழ்ப் பெண் இசைக் கலைஞர்கள்
வீணை இசைக் கலைஞர்கள்
சங்கீத நாடக அகாதமி விருது பெற்றவர்கள்
1959 பிறப்புகள்
கலைமாமணி விருது பெற்றவர்கள்
சங்கீத கலாசிகாமணி விருது பெற்றவர்கள்
வாழும் நபர்கள்
மைகேல் வுட்

மைகேல் டேவிட்  வுட்  (பிறப்பு: ஜூலை 23, 1948)ஒரு ஆங்கிலேய வரலாற்றாளர் மற்றும் விபரணத் திரைப்பட இயக்குநர் ஆவார். ஆங்கிலேய தொலைக்காட்சி மற்றும் ஒளிபரப்பு நிறுவனமான பிபிசி-ல் பணியாற்றுகிறார்.  தி ஸ்டோரி ஆஃப் இந்தியா, கிரேட் ரயில்வே ஜெர்னிஸ், இன் சர்ச் ஆப் த ட்ரோஜன் வார், இன் த புத்ஸ்டெப்ஸ் ஆப் அலெக்சாண்டர் த  கிரேட், கோங்கிஸ்டெடோரஸ்  ஆகியவை  இவர் இயக்கிய சில பிரபல விபரணத் திரைப்படங்கள் ஆகும்.

மேற்கோள்கள்

வரலாற்றாளர்கள்
1948 பிறப்புகள்
வாழும் நபர்கள்
மக்கள் கூட்டணி (இலங்கை)

மக்கள் கூட்டணி (People's Alliance, PA) என்பது இலங்கையின் ஓர் அரசியல்கட்சிக் கூட்டணி ஆகும். இது 1994 ஆம் ஆண்டில் அமைக்கப்பட்டது.

பின்வருவன இக்கூட்டணியில் உறுப்புக் கட்சிகளாக உள்ளன:

 இலங்கை சுதந்திரக் கட்சி
 லங்கா சமசமாஜக் கட்சி
 இலங்கை கம்யூனிஸ்ட் கட்சி
 இலங்கை மகாஜனக் கட்சி
 பகுஜன நிதகாசு பெரமுனை
 தேச விமுக்தி ஜனதா கட்சி
 சனநாயக ஐக்கிய தேசிய முன்னணி

1994 ஆம் ஆண்டிலும், 2000 ஆம் ஆண்டிலும் இடம்பெற்ற நாடாளுமன்றத் தேர்தல்களில் மக்கள் கூட்டணி வெற்றி பெற்று ஆட்சியமைத்தது. அத்துடன் 1994, 1999 அரசுத்தலைவர் தேர்தல்களிலும் இக்கூட்டணி வெற்றி பெற்றது. ஆனாலும், 2001 பொதுத்தேர்தலில் இக்கூட்டணி தோல்வியடைந்தது. 2004 ஆம் ஆண்டில் ஐக்கிய மக்கள் சுதந்திரக் கூட்டணி அமைக்கப்பட்டதும், மக்கள் கூட்டணி தேர்தல்களில் பங்குபற்றவில்லை.

மேற்கோள்கள்

இலங்கை அரசியல் கட்சிகள்
இந்திய தேசிய நூலகம்

இந்திய தேசிய நூலகம் (National Library of India) இந்தியாவின் மிகப்பெரிய நூலகம் ஆகும். இந்திய அரசின் சுற்றுலா மற்றும் பண்பாட்டுத் துறையால் பராமரிக்கப்படுகிறது. இந்நூலகம் கொல்கத்தாவில் 30 ஏக்கர் பரப்பளவில் அமைந்துள்ளது. தற்போது 22 இலட்சம் நூல்கள் இங்குள்ளன. இந்தியாவின் நான்கு சேகரிப்பு நூலகங்களில் இதுவும் ஒன்று. இந்தியாவைப் பற்றிய, இந்திய மொழிகளில் வெளியான அனைத்து நூல்களும் இங்குச் சேகரித்து வைக்கப்பட்டுள்ளன.

அனைத்து இந்திய மொழிகளில் மட்டுமன்றி, உலக மொழிகளில் எழுதப்பட்ட நூல்களும் இங்குள்ளன. இந்திய மொழிகளில் வங்காள மொழி, இந்தி, தமிழ் ஆகியன அதிக சேகரிப்புகளைக் கொண்டுள்ளன. உருசியம், அரபி, பிரெஞ்சு ஆகியன அதிக நூல்களைக் கொண்டுள்ள பிற நாட்டு மொழிகளாகும். இந்தியாவில் வெளியாகும் அனைத்து நாளிதழ்களும் இங்குச் சேகரிக்கப்படுகின்றன. தமிழின் அரிய சுவடிகளும் நூல்களும் இங்கு உள்ளன என்பது குறிப்பிடத்தக்கது. இங்கு இந்திய அரசு ஆவணங்களும் ஐக்கிய நாடுகள் சபையின் ஆவணங்களும்  சேமிக்கப்படுவதோடு மட்டுமல்லாமல் அறிவியல், தொழில்நுட்பம் தொடர்பான பல நூல்கள்  சேமிக்கப்பட்டுள்ளன.

மேற்கோள்கள்

வெளியிணைப்புகள்

National Library of India

தேசிய நூலகங்கள்
கொல்கத்தா
தமிழ்ச் சேகரிப்புகள் கொண்ட நூலகங்கள்
தமிழ்ச் சுவடிக் காப்பகங்கள்
இந்திய நூலகங்கள்
டி. என். கிருஷ்ணன்

டி. என். கிருஷ்ணன் என்பவர் (பி: அக்டோபர் 6, 1928 - இ: அக்டோபர் 2, 2020) தென்னிந்தியாவைச் சேர்ந்த வயலின் இசைக் கலைஞர் ஆவார்.

ஆரம்பகால வாழ்க்கை
பெற்றோர்: ஏ. நாராயண ஐயர், அம்மிணி அம்மாள். கேரள மாநிலம் திருப்புனித்துறையில் பிறந்த இவர், தனது தந்தையிடம் இசையைக் கற்கத் தொடங்கினார். பின்னர் ஆலப்புழா கே. பார்த்தசாரதியிடம் (அரியக்குடி இராமானுஜ ஐயங்காரின் மாணவர்) கற்றார். தொடர்ந்து அரியக்குடி இராமானுஜ ஐயங்காரின் நேரடி மாணவராக இசை பயின்றார்.

தொழில் வாழ்க்கை
எட்டாவது வயதில் தனது முதல் மேடைக் கச்சேரியை செய்தார். இளம் வயதிலேயே புகழ்வாய்ந்த பாடகர்களான அரியக்குடி இராமானுஜ ஐயங்கார், முசிரி சுப்பிரமணிய ஐயர், ஆலத்தூர் சகோதரர்கள், செம்பை வைத்தியநாத பாகவதர், மகாராஜபுரம் விஸ்வநாத ஐயர் ஆகியோருக்கு பக்கவாத்தியமாக வயலின் வாசித்தார்.

சென்னை இசைக் கல்லூரியில் இசைப் பேராசிரியராகப் பணிபுரிந்தார். பின்னர் டெல்லி பல்கலைக்கழகத்தில் ‘இசை மற்றும் கலைகளுக்கான’ பள்ளியின் முதல்வராக பணியாற்றினார்.
 
2006ஆம் ஆண்டில் சங்கீத நாடக அகாதமியின் உறுப்பினர்களில் ஒருவராக நியமிக்கப்பட்டார். 
   
உலகின் பல நாடுகளுக்கும் இசைப் பயணம் செய்துள்ளார்.

இவரின் குறிப்பிடத்தக்க மாணவர்கள்:
விஜி கிருஷ்ணன் (மகள்)
ஸ்ரீராம் கிருஷ்ணன் (மகன்)
சாருமதி ரகுராமன்

விருதுகள்
 பத்மசிறீ விருது, 1973; வழங்கியது: இந்திய அரசாங்கம்
 சங்கீத நாடக அகாதமி விருது, 1974
 சங்கீத கலாநிதி விருது, 1980; வழங்கியது: மியூசிக் அகாதெமி, சென்னை
 பத்ம பூசண் விருது, 1992; வழங்கியது: இந்திய அரசாங்கம்
 சங்கீத கலாசிகாமணி விருது; 1999; வழங்கியது தி இந்தியன் ஃபைன் ஆர்ட்ஸ் சொசைட்டி
 இசைப்பேரறிஞர் விருது, 2010. வழங்கியது: தமிழ் இசைச் சங்கம், சென்னை.

இறப்பு 
டி. என். கிருஷ்ணன் 2020 ஆம் ஆண்டு அக்டோபர் மாதம் 2-ந் திகதி திங்கட்கிழமை உடல்நலக் குறைவால் சென்னையில் காலமானார். அவரது மறைவுக்கு இந்தியப் பிரதமர் மோதி இரங்கல் தெரிவித்திருந்தார்.

மேற்கோள்கள்

வெளியிணைப்புகள்
 T.N. Krishnan honoured
 ‘Learning has never stopped for me’ - டி. என். கிருஷ்ணன் வழங்கிய செவ்வி

இந்திய வயலின் கலைஞர்கள்
சங்கீத நாடக அகாதமி விருது பெற்றவர்கள்
சங்கீத கலாநிதி விருது பெற்றவர்கள்
இசைப்பேரறிஞர் விருது பெற்றவர்கள்
1928 பிறப்புகள்
வாழும் நபர்கள்
கருநாடக இசை வயலின் கலைஞர்கள்
சங்கீத கலாசிகாமணி விருது பெற்றவர்கள்
பத்மசிறீ விருது பெற்ற கருநாடக இசைக் கலைஞர்கள்
லூகர் கைத்துப்பாக்கி

லூகர் கைத்துப்பாக்கி (Luger pistol) என்பது ஜோர்ஜ் லுகர், மற்றும் கியுகோ போர்சாட் என்ற இரண்டு தலைசிறந்த செருமானிய வடிவமைப்பாளர்களால் உருவாக்கப்பட்ட அரைத் தானியங்கி 9மிமீ பிஸ்டல் வகை கைத்துப்பாக்கி.

பத்தொன்பதாம் நூற்றாண்டின் கடைசிப்பகுதியில் பலவிதமான மாறுதல்களுடன் இந்த கைத்துப்பாக்கியின் முந்தைய மாதிரி திருத்தி அமைக்கப்பட்டு 1908 ஆம் ஆண்டு 08 பிஸ்டல் என்ற பெயருடன் ஜெர்மானிய படைக்கு அறிமுகப்படுத்தப்பட்டது.

முதலாம் உலக போரின் முடிவில் கிட்டத்தட்ட 1.5 மில்லியன் 08 பிஸ்டல் கைத்துப்பாக்கிகள் தயாரிக்கப்பட்டன. இவைகளின் எளிய கையாளும் முறை மற்றும் நம்பகத்தன்மை காரணமாக நெதர்லாந்து, சுவீடன், பின்லாந்து, சுவிச்சர்லாந்து, ஸ்பெயின், போர்துக்கல், பிரேசில், லாட்வியா, துருக்கி, ஈரான் மற்றும் அமெரிக்கா போன்ற நாடுகளுக்கு ஏற்றுமதி செய்யப்பட்டது.

1930 முதல் ஒபர்ண்டோவ் (oberndorf) என்னும் இடத்தில் அமைந்துள்ள மௌசர் (mauser) என்னும் தொழிற்சாலையில் 08 பிஸ்டல்கள் தயாரிக்கப்பட்டன. ஆனி மாதம் 1942 உற்பத்தியை நிறுத்திக்கொண்டு தனது சேவையில் இருந்து ஓய்வு பெற்றது.

மேற்கோள்கள்

சிறுகைத்துப்பாக்கிகள்
ஏம்ஸ் அறை

ஓர் குறிப்பிட்ட இடத்திலிருந்து கண்களின் மூலமோ அல்லது நிழற்பக் கருவி மூலமோ அவதானிக்கும் போது சமமான திணிவு மற்றும் நீள அகலமுடைய பொருளொன்று ஒரு மூலையில் சிறிதாகவும் ஒரு மூலையில் பெரிதாகவும் காட்டும் அறையே ஏம்ஸ் அறை (Ames Room) எனப்படும். இது ஒரு ஒளியியற்கண் மாயம் ஆகும். இவ்வறை சிறிய மற்றும் பெரிய பொருட்களையும் ஒரே அளவுடையதாகக் காட்டும் மாயத்தோற்றமுடையது. இதனை அடல்பேர்ட் ஏம்ஸ் (இளையவர்) என்பவர் 1934இல் கண்டுபிடித்து அதற்கு அடுத்த ஆண்டில் உருவாக்கினார்.

இதனைப் பார்க்கும் போது ஒரு சாதாரண சதுர அறை போலத் தென்படும். எனினும் இது உண்மையில் சரிவக உருவமுடையது. இதனால் ஒரு மூலையில் உள்ள நபர் பூதாகாரமாகவும் இன்னொரு மூலையில் உள்ளவர் குள்ளமாகவும் தென்படுவார். அந்நபரைத் தவிர அவ்வறையின் ஏனைய அனைத்து பொருட்களும் வெளியிலிருந்து அவதானிப்போருக்கு  சாதாரணமாகவே தென்படும். உண்மையில் அவை அனைத்தும் ஒரே அளவுடையவை அல்ல. இவ்வாறான மாயத்தோற்றத்தை உருவாக்கும் வித்தத்தில் இவ்வறை உருவாக்கப்படும்.

மேற்கோள்கள்

ஒளியியல்
காந்திநகர்

காந்திநகர் (Gandhinagar,  ) மேற்கு இந்திய  மாநிலம் குசராத்தின் தலைநகரம் ஆகும்.  காந்திநகர் அகமதாபாத்திற்கு வடக்கே ஏறத்தாழ 23 கிமீ தொலைவில் உள்ளது.  இது குசராத் மாநிலத்தின் புதிய தலைநகராகத் திட்டமிட்டுக் கட்டமைக்கப்பட்டது.

நடுவில் அமைந்துள்ள அரசு வளாகங்களைச் சுற்றிலும் முப்பது செக்டர்களாக பிரிக்கப்பட்டுள்ளது. ஒவ்வொரு செக்டரிலும் அதற்கெனத் தனியான வணிக வளாகம், சமூக மையம், துவக்கப் பள்ளி, சுகாதார மையம், அரசு மற்றும் தனியார் குடியிருப்புகளை கொண்டுள்ளது. பல பூங்காக்கள், சோலைகள் மற்றும் மனமகிழ் மையங்கள் அமைக்க இடம் வரையறுக்கப்பட்டுள்ளது. நகரத்தை ஓர் பசுமைப் பூங்காவாக மாற்றிட திட்டமிடப்பட்டுள்ளது.

சான்றுகோள்கள்

வெளி இணைப்புகள் 

 Gandhinagar Urban Development Authority 
 Gandhinagar District Megistrate 
 Gandhinagar Municipal Corporation 

இந்திய மாநிலங்களின் தலைநகரங்கள்
குசராத்திலுள்ள மாநகரங்கள்
காந்திநகர் மாவட்டம்
ஆசிய கணக்குத் தீர்வக ஒன்றியம்

ஆசிய கணக்குத் தீர்வக ஒன்றியம் (ACU) என்பது பிராந்திய ஒத்துழைப்பை ஊக்குவிக்கும் நோக்கில் ஆசியா மற்றும் பசிபிக் பகுதிக்கான பொருளாதார, சமூக ஆணைக் குழுவின் (ESCAP) முன்முயற்சியால் 1974 டிசம்பர் 9 அன்று ஈரானில் உள்ள டெஹ்ரானில் அமைக்கப்பட்ட ஆசிய ஒன்றியம் ஆகும். சாதாரணமாக அந்நியச் செலாவணி பரிமாற்றங்களில் கடைப்பிடிக்கப்படும் அதேமுறையில் அங்கீகரிக்கப்பட்ட வணிக வங்கிகள் வகை ஒன்றின் அனைத்து பரிமாற்றங்களும் ஆசிய கணக்குத் தீர்வு ஒன்றியத்தினால் கையாளப்படுகின்றன.

நோக்கம் 
 பங்குபெறும் நாடுகளுக்கு இடையே வர்த்தகத்தை ஊக்குவித்தல்
 அந்நியச் செலாவணி இருப்புகளையும் மாற்றுக்கட்டணங்களையும் சிக்கனமாக பயன்படுத்தல்
 பரஸ்பர அடிப்படையில் பரிவர்த்தனைகளை ஏற்படுத்த ஒரு தீர்வு காணுதல்

ஆகியன இவ்வொன்றியத்தின் முக்கிய நோக்கங்களாகும்.

உறுப்பினர்கள் 
ஈரான், இந்தியா, பங்களாதேஷ், பூட்டான், நேப்பாளம், பாகிஸ்தான், இலங்கை, மியான்மார் மற்றும் மாலத்தீவுகள் ஆகிய நாடுகளின் மத்திய வங்கிகளும், பணம் சார் ஆணையுரிமங்களும் ஆசிய கணக்குத் தீர்வு ஒன்றியத்தின் உறுப்பினர்கள் ஆவர்.

தீர்வுக்குரிய அடிப்படை பண அலகு 
ஆசிய பண அலகு என்பது ஆசிய கணக்குத் தீர்வு ஒன்றியத்தின் கணக்குக்குரிய பொது அலகாகும். அது ஏசீயூ டாலர் மற்றும் ஏசீயூ யூரோ என்ற மதிப்பிலக்கங்களில் ஒரு அமெரிக்க டாலருக்கும், ஒரு யூரோவுக்கும்  முறையே ஈடானதாகும். பணம் செலுத்தும் அனைத்துச் செயல்முறைகளிலும், ஆசிய பண அலகே இலக்க மதிப்பாகக் குறிப்பிடப்பட வேண்டும். அத்தகைய செயல் முறைகளின் தீர்வுகள் அங்கீகரிக்கப்பட்ட முகவர்களால், ஏசீயூ டாலர் (ACU dollar) கணக்குகளின் வழிச் செயல்பாடுகளால் முடிவு செய்யப்படலாம்.

மேற்கோள்களும் குறிப்புகளும்

வெளியிணைப்புகள் 
 ஆசிய கணக்குத் தீர்வு ஒன்றியத்தின் அதிகாரப்பூர்வ இணைய தளம்
 இந்திய ரிசர்வு வங்கியின் அதிகாரப்பூர்வ இணைய தளம்
  மியன்மர் மத்திய வங்கியின் அதிகாரப்பூர்வ இணைய தளம்

அமைப்புகள்
கலையரசி (சீன அறிவிப்பாளர்)

சூ சுவெங் வா (Zhu Juan Hua) என்பவர் ஒரு சீனப் பெண்ணாவார். இவர் கலையரசி என தனது பெயரை தமிழ்ப் பெயராக மாற்றிக்கொண்டு, சீனா, பீஜிங்கில் ஒலிப்பரப்பாகும் சீனத் தமிழ் வானொலியின் இயக்குநராகவும் முதன்மை தமிழ் அறிவிப்பாளராகவும் 1975 ஆம் ஆண்டு முதல் கிட்டத்தட்ட 38 ஆண்டுகளாகப் பணி புரிந்து வருகிறார். அத்துடன் தமிழ்நாடு தஞ்சாவூர் சென்று தமிழ் கற்ற இவர் தமிழ் மொழியை சரளமாக பேசவும் கூடியவர்.

கலையரசியின் கூற்றின் படி
சீனத் தமிழ் வானொலியின் அறிவிப்பாளரான கலையரசியின் கூற்றின் படி, பதிவுசெய்யப்பட்ட நேயர்கள் எண்ணிக்கை கிட்டத்தட்ட 30,000 பேர் இருப்பதாக அறியப்படுகிறது. சீனத் தமிழ் வானொலியில் பணிபுரியும் சீனர்கள் தமிழ் மொழி அனுபவம் உள்ளவர்களாகவும், மேலும் தமிழ் மொழி கற்றுவரும் சீன மாணவர்கள் இருப்பதாகவும் கலையரசி கூற்றின் ஊடாக அறியமுடிகிறது.

தமிழ் மொழி வளர்ச்சியில் சீனா
2012 ஆம் ஆண்டு தமிழ்நாட்டில் நடைபெற்ற ஔவை அரங்கம் நிகழ்ச்சியல் கலந்துக்கொண்ட கலையரசி "தமிழ் மொழி வளர்ச்சியில் சீனா" எனும் தலைப்பில் ஒரு ஆய்வுக் கட்டுரையை வாசித்தார். "எங்கள் வாழ்வும் எங்கள் வளமும் மங்காத தமிழென்று சங்கே முழங்கு" என தொடர்ந்த அவர், ஆயிரக் கணக்கான ஆண்டுகளுக்கு முன்னால் தோன்றிய தொன்மொழி தமிழ் மீது பற்றுக்கொண்டு அதனை எமது நாட்டில் (சீனாவில்) பரவிடச் செய்யும் வற்றாத தாகத்துடன் செயல்பட்டு வருவதாக கூறினார். அத்துடன் பண்டைக்கால மொழிகளில் தமிழ் மொழியும் சீன மொழியும் இடம்பெற்றுள்ளன என்ற பெருமை உணர்வுடன் சீனாவில் தமிழ் மொழியின் வளர்ச்சிக்காக சீன வானொலியின் தமிழ்ப் பிரிவில் பங்காற்றிவரும் தனது பணிகள் பற்றியும் விவரித்தார். அத்துடன் சீன வளங்களை தமிழ் மொழியிலும், தமிழ் வளங்களை சீன மொழியிலும் கொண்டு சென்று சீனர்களுக்கும் தமிழர்களுக்கும் இடையில் பரிமாற்றத்தை வளர்ப்பதன் மூலம் இருமொழியினருக்கும் இடையே என்றும் இருக்கும் தொடர்பை வளர்க்க வேண்டிய அவசியத்தையும் வலியுறுத்தினார். இதனை தமிழ் சமூகம் கருத்தில் கொண்டு அதற்கான செயல்திட்டங்களை முன்னெடுக்க வேண்டும் எனும் வேண்டுகோள் அவரது ஆய்வுக் கட்டுரையின் வாசிப்பூடாக தென்பட்டது.

சான்றுகள்

வெளியிணைப்புகள்
 At 49, China’s Tamil radio station plans an expansion
 China's CRI Preserving Tamil
 From Beijing to Villupuram, a radio station spreads its reach

சீனத் தமிழியல்
சீன வானொலித் துறையினர்
பாதுகாப்புப் பொறிமுறைகள்

பாதுகாப்புப் பொறிமுறைகள் (பாதுகாப்புக் கவசம்) என்பது, பிராய்ட் உளவியற் பகுப்பாய்வுக் கொள்கையின்படி, ஆழ்மனதால் கையாளப்படும் ஒரு உளவியல் தந்திரோபாயம் ஆகும்.

திரிவுபடுத்தி கையாளவும், மறுக்கவும் அல்லது உண்மை நிலையை திரிக்கவும், (அடக்குதல், அடையாளங் காணல், விளக்கங் கொடுத்தல் ஆகிய செயல்முறைகள் ஊடாக, ஆனால் அளவுக்குட்படாது) ஏற்றுக்கொள்ளத்தக்க சமூக சுயவுருவத்தைத் தக்க வைத்துக் கொள்ளவும், ஆழ்மனம் இச் செயல்முறையைக் கையாள்கிறது .

உசாத்துணை

வெளி இணைப்புகள்
Defence mechanism entry in the new world encyclopaedia
Garrett, F. (2002). Addiction and its Mechanisms of Defense.
Heffner, C.L. (2001). Psychology 101. 
Niolon, R. (1999). PsychPage: Defenses.
Stanescu, C. and Morosanu, P. (2005). Neuroticism, Ego Defence Mechanisms and Valoric Types: a Correlative Study.
Tucker-Ladd, C.E. (1996-2000). Psychological Self-Help. 
Wagner, K., van (2006). Psychology About.

பாதுகாப்புப் பொறிமுறைகள்
அசாதாரண உளவியல்

அசாதாரண உளவியல் (abnormal psychology) என்பது உளவியலின் ஓர் பிரிவாகும். இது நடத்தை, உணர்ச்சி, சிந்தித்தல் ஆகியவற்றின் வழமைக்கு மாறான பாங்குளை ஆராய்கிறது. இது ஓர் முன்பின் ஆராயாத உளப் பிறழ்ச்சியாக விளங்கிக்கொள்ளப்படவோ அல்லது விளங்கிக் கொள்ளப்படாதிருக்கவோ வாய்ப்புள்ளது. நீண்ட வரலாறு விலகியிருக்கும் நடத்தையைக் கட்டுப்படுத்தவும் விளங்கிக் கொள்ளவும் முயல்கின்றது. இதில் கலாச்சார வேறுபாடும் எடுக்கப்படும் அணுகுமுறையில் உள்ளது. "அசாதாரணம்" என்பது சரியாக எந்த அர்த்தப்படுத்தலை சார்ந்திருக்கின்றது, பொது உளவியலில் கையாளப்படும் வேறுபட்ட கோட்பாடுகள் மற்றும் வேறுபட்ட நிலைகளுக்காக பல காரணிகளை அசாதாரண உளவியல் அடையாளப்படுத்துகின்றது. பாரம்பரியமாக உளவியலும் உயிரியல் விளக்கமும் பிரிக்கப்பட்டு, மன உடல் பிரச்சனைக்கு மெய்யியலின் இருபொருள் வாதம் பிரதிபலித்தல் மற்றும் மன பிறழ்வின் வகைப்படுத்தலை வேறுபட்ட அணுகுதலைக் கொண்டுள்ளது. அசாதாரணம் மூன்று வேறுபட்ட வகைகளைக் கொண்டுள்ளது. அவை சாதாரண நிலைக்குக் குறைவான, மேல் நிலையான, இயல்பு கடந்த ஆகிய அசாதாரணங்கள் ஆகும்.

உசாத்துணை
 
 
 
 http://psychology.about.com/od/abnormalpsychology/f/abnormal-psychology.htm

வெளி இணைப்புகள்
 Abnormal Psychology Students Practice Resources 
 Science Direct 
 Psychology Terms
 A Course in Abnormal Psychology 

அசாதாரண உளவியல்
நடத்தை அறிவியல்கள்
முதலாம் வென்செஸ்லாஸ்

முதலாம் வென்செஸ்லாஸ் (; c. 907 – செப்டம்பர் 28, 935), என்பவர் போகிமியாவின் கோமகனாக 921 முதல் 935இல் தனது தம்பியால் கொல்லப்படும் வரை இருந்தவர். இவருடைய உயிர்த்துறப்பாலும் இவருடைய வாழ்க்கை வரலாற்று நூல்களாலும் நற்பண்புமிக்க நாயகன் என்று போற்றப்பட்டு புனிதராக அறிவிக்கப்பட்டார். இவர் செக் குடியரசின் பாதுகாவலராகக் கருதப்படுகின்றார்.

வாழ்க்கை
போகிமியாவின் மன்னர்குடியான பிரெமிசுலோவிய குலத்தைச் சேர்ந்த முதலாம் விரத்திஸ்லாசின் மகனான இவர் சிறுவயது முதல் இறையுணர்வும் அடக்கமும் கொண்டவராகவும் நன்கு கற்றறிந்தவராகவும் புத்திசாலியாகவும் அறியப்பட்டார். இவர் சிறுவயது முதல், நற்கருணை வழிபாட்டில் அதிக ஈடுபாடு கொண்டவர். அவரது தந்தையின் மறைவுக்குப் பிறகு போகிமியாவின் கோமகனாக, வென்செஸ்லாஸ் பதவியேற்றார்.

இறப்பு
இவருக்கு ஒரு மகன் பிறந்ததால், தன் அரசு உரிமையை இழந்ததாக நினைத்த இவரது தம்பி போலெஸ்லாவ், இவரைக் கொல்லத் திட்டமிட்டான். தன் வீட்டில் ஏற்பாடு சேய்யப்பட்டிருந்த புனிதர்கள் கோஸ்மாஸ் மற்றும் தமியான் விழாவில் பங்கேற்று விருந்துண்ண அழைத்தான். விருந்துக்குச் செல்லும் வழியில் தேவாலயத்திற்குச் சென்ற  வென்செஸ்லாஸை, தேவாலயத்தின் வாசலிலேயே இவரது தம்பியுடனிருந்தோர்கள் குத்திக் கொன்றனர். "இறைவன் உன்னை மன்னிப்பாராக." என்ற வார்த்தைகளுடன் வென்செஸ்லாஸ் உயிர் துறந்தார்.

சிறப்பு
 இறப்புக்குப் பின் இவர் போகிமியாவின் மன்னராக அறிவிக்கப்பட்டார். 
 புனித ஸ்தேவான் நாளன்று இவரின் பெயரால் நல்ல மன்னர் வென்செஸ்லாஸ் என்ற இன்னிசைப் பாடல் பாடப்பட்டுவருகின்றது

மேற்கோள்கள்

கொலை செய்யப்பட்ட அரசுத் தலைவர்கள்
935 இறப்புகள்
907 பிறப்புகள்
செக் குடியரசின் கிறித்தவப் புனிதர்கள்
கிறித்தவ மறைசாட்சிகள்
வலம்புரி சோமநாதன்

வலம்புரி சோமநாதன் (Valampuri Somanathan, 1928 – 21 சூன் 2010) என்பவர் ஒரு தமிழக எழுத்தாளர். புதுக்கோட்டை மாவட்டம் வலையப்பட்டி எனும் வலம்புரியில் பிறந்தவர். தமிழ்த் திரைப்படத் துறையில் முப்பதுக்கும் மேற்பட்ட தமிழ்த் திரைப்படங்களுக்கு கதை, திரைக்கதை, வசனங்கள் எழுதியுள்ளார். ஆங்கிலத்தில் வெளியான “காந்தி” திரைப்படத்திற்குத் தமிழில் மொழிமாற்றம் செய்தவர். இவர் எழுதிய “புத்த மகா காவியம்” எனும் நூல் தமிழ்நாடு அரசின் தமிழ் வளர்ச்சித் துறையின் 2006 ஆம் ஆண்டுக்கான சிறந்த நூல்களில் மரபுக்கவிதை எனும் வகைப்பாட்டில் பரிசு பெற்றிருக்கிறது.

திரைப்படங்கள் 
இயக்கம்
 லலிதா (1976)
 சிகப்புக்கல் மூக்குத்தி (1979)
தயாரிப்பு
 திருமணம் (1958)
 ஒரு நடிகை நாடகம் பார்க்கிறாள் (1978)

வசனம்
 மணமகள் தேவை (1950)
 மங்கையர் திலகம் (1955)
 கானல் நீர் (1961)

மேற்கோள்கள் 

1928 பிறப்புகள்
2010 இறப்புகள் 
புதுக்கோட்டை மாவட்ட நபர்கள்
தமிழக எழுத்தாளர்கள்
தமிழ்நாடு அரசு விருது பெற்ற எழுத்தாளர்கள்
தமிழ்த் திரைப்படக் கதை, திரைக்கதை, வசன எழுத்தாளர்கள்
சிலம்பொலி செல்லப்பன்

"சிலம்பொலி" சு. செல்லப்பன் (22 டிசம்பர் 1929 - 06 ஏப்ரல் 2019) தமிழ்நாட்டைச் சேர்ந்த தமிழறிஞர், எழுத்தாளர், மற்றும் பேச்சாளர் ஆவார். சிலம்பொலி  (1975), சங்க இலக்கியத் தேன் (1996), பெருங்கதை ஆராய்ச்சி (2006)  உட்படப் பல நூல்களை எழுதியுள்ளார்.

வாழ்க்கைக் குறிப்பு
இன்றைய நாமக்கல் மாவட்டத்தில் உள்ள சிவியாம்பாளையம் எனும் ஊரில் பழனியம்மாள் - சுப்பராயன் ஆகியோருக்கு மகனாக 22 டிசம்பர் 1929 அன்று பிறந்தார் செல்லப்பன்.

பணிகளும் பொறுப்பும் 
கணித ஆசிரியர்
 மாவட்டக் கல்வி அலுவலர் 
 இரண்டாவது உலகத் தமிழாராய்ச்சி மாநாடு (1968) உதவி அலுவலர் 
தமிழ் வளர்ச்சி இயக்குநர்
உலகத் தமிழாராய்ச்சி நிறுவன இயக்குநர்
தஞ்சாவூர் தமிழ்ப் பல்கலைக்கழகப் பதிவாளர்
தஞ்சாவூர் தமிழ்ப் பல்கலைக்கழகத் துணைவேந்தரைப் பரிந்துரைக்கும் குழுவின் தலைவர் 1999

எழுதிய நூல்கள்
 சிலம்பொலி (1975)
 சங்க இலக்கியத் தேன் (மூன்று தொகுதிகள், 1996)
 நல்ல குறுந்தொகையில் நானிலம், 1959
 மூன்றும் நான்கும் (திரிகடுகம் , நாண்மணிக்கடிகை தெளிவுரை), 1980
 இளங்கோ அடிகள் அருளிய சிலப்பதிகாரம் (மூலமும் தெளிவுரையும்), 1994
 மணிமேகலை (மூலமும் தெளிவுரையும்), 1998
 நாலடியார் (மூலமும் தெளிவுரையும்), 2000
 மலர் நீட்டம் (திருக்குறள் ஆய்வுக் கட்டுரைகள்), 2003
 சிலப்பதிகாரச் சிந்தனைகள், 2011
 கணிதச் செல்வம் (எட்டு நூல்கள்), 1964-1966
 பாரதிதாசன் ஒர் உலகக் கவிஞர், 1983
 வளரும் தமிழ், 1987
 காப்பியக் கம்பரும் புரட்சிக் கவிஞரும், 1989
 நெஞ்சை அள்ளும் சீறா (நான்கு தொகுதிகள்), 2004
 இலக்கியச் சிந்தனைகள், 2004
 பெருங்கதை ஆராய்ச்சி, 2006
 இக்காலத் தமிழ்க் காப்பியங்கள், 2004
 இலக்கியம் ஒரு பூக்காடு, 2004
 பூங்காவில் புதுமணம், 2009
 இசுலாமிய இலக்கியச் சாரல், 2011
 நான் ஒரு தும்பி, 2004
 திருக்குறள் இன்பத்துப்பால் (மூலமும் உரையும்), 2015
 பெருங்குணத்துக் கண்ணகி, 2008
 செம்மொழித்தமிழ் அகப்பொருள் களஞ்சியம்:14 தொகுதிகள், 2016
 சிலம்பொலியார் பார்வையில் முத்தமிழ் அறிஞர் கலைஞர், 2008

பட்டங்களும் விருதுகளும்
 சிலம்பொலி பட்டம் (1954 இல் இரா. பி. சேதுப்பிள்ளை வழங்கியது)
 பாவேந்தர் பாரதிதாசன் விருது
 சிலம்பொலியாரின் அணிந்துரைகள் எனும் நூல் தமிழ் வளர்ச்சித் துறையின் 2006 ஆம் ஆண்டுக்கான சிறந்த நூல்களில் திறனாய்வு எனும் வகைப்பாட்டில் பரிசு பெற்றிருக்கிறது.
 கம்பன் புகழ் விருது, 2013 வழங்கியது: கொழும்புக் கம்பன் கழகம், இலங்கை

மேற்கோள்கள்

வெளி இணைப்பு 
சிலம்பொலி செல்லப்பனார் வலைப்பூ

தமிழக எழுத்தாளர்கள்
தமிழ்நாடு அரசு விருது பெற்ற எழுத்தாளர்கள்
1929 பிறப்புகள்
நாமக்கல் மாவட்ட நபர்கள்
2019 இறப்புகள்
நாட்டுடைமை நூல்களின் ஆசிரியர்கள்
வளைவாடி

வளைந்த ஒளி தெறிக்கும் மேற்பரப்பைக் கொண்ட ஆடிகளே வளைவாடி எனப்படும். இவை குழிவாடியாகவோ அல்லது குவிவாடியாகவோ இருக்கலாம். இவை பல ஆராய்ச்சி, அறிவியல் மற்றும் சாதாரண பிரயோகங்கள் மற்றும் பயன்களைக் கொண்டவை. இவற்றின் குவியற்தூரம், வளைவுத் தூரம் மற்றும் பொருளின் தூரத்துக்கமைய இவற்றின் தெறிப்பியல்புகள் வேறுபடும். இவை வில்லைகளைப் போல் வெவ்வேறு அலைநீளமுடைய கதிர்களை வெவ்வேறு விதமாக குவிக்காமல் ஒரே சீராகத் தெறிப்படையச் செய்வது இவற்றின் அனுகூலமாகும்.

குழிவாடி

தெறிப்படைய வைக்கும் மேற்பரப்பை உட்பகுதியாகக் குழிவடையும்படி இருக்கும் ஆடி குழிவாடி ஆகும். இவை ஒளிக்கதிர்களைக் குவிய வைக்கும் தன்மையுடையவை ஆகும்.

குழிவாடியில் தோன்றும் விம்பங்கள்

மேற்கோள்கள்

ஆடிகள்
கப்பார் அகுமது

காப்பார் அகமது (Gaffar Ahmed) பிஜி அரசியல்வாதி ஆவார். பிஜி உழைப்பாளர் கட்சியின் உறுப்பினரும், மேற்குத் தொகுதியின் நாடாளுமன்ற உறுப்பினரும் ஆவார். தொழில்முறையில் காவல்துறையில் பணியாற்றும் இவர் ஓர் இந்திய வம்சாவளியினர் ஆவார்.

1999 - 2000 ஆண்டுகளில், அரசின் உள்விவகாரத் துறை அமைச்சகத்தின் துணை அமைச்சராகப் பணியாற்றினார்.. இவர் பிஜிக் கால்பந்தாட்டக் குழுவிற்கு பயிற்சியளித்துள்ளார்.

மேற்கோள்கள் 

பிஜி அரசியல்வாதிகள்
வாழும் நபர்கள்
பிஜி இந்தியர்கள்
பெருமகன்

பெருமகன் என்னும் சொல் சங்க நூல்களில் குறிப்பிட்ட ஒரு குடிமக்களின் தலைவனைக் குறிக்கப் பயன்படுத்தப்பட்டுள்ளது. அகத்திணைப் பாடல்களில் தலைவன் ‘பெருமகன்’ எனக் குறிப்பிடப்படுதலும் உண்டு.   எந்த மன்னன் எந்த வகையான குடிமக்களின் தலைவன் என்பதை இந்தத் தொகுப்பில் காணலாம்.

ஆவியர் பெருமகன் – பேகன் 
இளையர் பெருமகன் - அழிசி 
இளையர் பெருமகன் - தொகுபோர்ச் சோழன் 
இளையர், கல்லா இளையர் பெருமகன் - புல்லி 
இளையர், வல்வில் இளையர் பெருமகன் - நள்ளி 
ஓவியர் பெருமகன் - ஓய்மானாட்டு நல்லியக்கோடன் 
கள்வர் பெருமகன்  - தென்னன் 
குறவர் பெருமகன் - ஏறைக்கோன் 
சான்றோர் பெருமகன் - செல்வக் கடுங்கோ வாழியாதன் 
சோழர் பெருமகன் - இளஞ்சேட்சென்னி 
பாணர் பெருமகன் – அகத்திணைத் தலைவன் 
பூழியர் பெருமகன் - செல்வக் கடுங்கோ வாழியாதன் 
மடப்பிடி அகவுநர் பெருமகன் - அஃதை 
மழவர் பெருமகன் - அதியமான் 
மழவர் பெருமகன் - ஓரிமாவள் 
வடுகர் பெருமகன் - எருமை நல் நாட்டு அயிரியாறு 
வயவர் பெருமகன் - ஆய் ஆண்டிரன் 
வயவர்  பெருமகன் - தொண்டைமான் இளந்திரையன் 
விச்சியர் பெருமகன் 
வில்லோர் பெருமகன் - மிஞிலி 

காண்க
 கல்வெட்டில் 'பெருமகன்'

அடிக்குறிப்பு

சொல்விளக்கம்
சங்ககால அரசர்கள்
வங்கம் (நீரூர்தி)

வங்கம் என்னும் சொல் பாய்மரக் கப்பலை உணர்த்தும் சொற்களில் ஒன்று. நாவாய், கலம் என்னும் சொற்களும் பாய்மரக் கப்பலை உணர்த்தும். 
வங்கம் கடல்நீரைப் பிளந்துகொண்டு செல்லும்.
வெள்ளைத் துணியாலான இதை என்னும் பாய் அதில் கட்டப்பட்டிருக்கும்.  
மருங்கூர்ப் பட்டினம் துறைமுகத்தில் நின்றுகொண்டிருந்த வங்கத்தின் கூம்பில் கடற்காக்கைகள் அமர்ந்து தன் இரையை உண்டதாம். 
அரிய பொருள்களை வங்கத்தில் கொண்டுவந்தார்களாம்.
சுழலும் புயலான் வங்கம் சிதைவது உண்டு. அப்போது அதன் கூம்பு முறியும். அதில் கட்டிய கயிறு அறுபடும். இதை என்னும் பாய் கிழிந்து சிதையும். அதனை ஓட்டும் ‘மீயான்’ நடுங்குவான். மீயானை மீகாமன் என்பர்.   
சாவக நாட்டுக்கும் தமிழ்நாட்டுக்கும் இடையே வங்கப் போக்குவரத்து இருந்தது. 
வங்கம் இரவில் செலுத்தப்படும்.  அப்போதுதான் திசை அறிய உதவும் வானத்து மீன்கள் தெரியும்.

ஆற்றில் வங்கம்
கங்கையாற்றில் உலவவும், கங்கையைக் கடக்கவும் வங்கம் பயன்படுத்தப்பட்டது. 
தமிழகத்தில் நல்லூர் என்னும் ஊரின் ஆற்றுத் துறையில் வங்கம் கயிற்றால் பிணித்து நிறுத்தப்பட்டிருந்தது.

வங்க வண்டி
வளைந்த சக்கரக் கால்களை உடையது வங்கவண்டி. இது மூடாக்குப் போட்ட கூட்டுவண்டி. 
புதுவெள்ளம் வந்ததும்  வைகையாற்றில் புனலாடச் சென்றவர்கள் அவசரத்தில் தேரில் பூட்டவேண்டிய குதிரைகளை வங்கத்திலும், வங்கத்தில் பூட்டவேண்டிய பாண்டில் எருதுகளைத் தேரிலும் தலைகால் தெரியாமல் பூட்டினார்களாம்.

அடிக்குறிப்பு

நீரூர்திகள்
கலைமாணி (சீன அறிவிப்பாளர்)

கலைமாணி என்பவர் சீனா, பீஜிங்கில் ஒலிப்பரப்பாகும் சீனத் தமிழ் வானொலியின் தமிழ் அறிவிப்பாளராகப் பணி புரிபவர் ஆவார். இவர் ஒரு சீனராவார். இருப்பினும் சீனத் தமிழ் வானொலியில் பணியாற்றுவதற்கென்றே தமிழ் மொழியைக் கற்ற இவர், தனது பெயரையும் தமிழ்ப் பெயராக "கலைமாணி" என சூட்டிக்கொண்டு பணியாற்றி வருகிறார். தமிழ் மொழியை இயல்பாக பேசவும் கூடியவர்.

சிறப்பு
இவரது தமிழ் ஒலிப்பு, தாய்மொழி தமிழரின் ஒலிப்பில் இருந்து சற்று வேறுபட்டதாக இருந்தபோதிலும், தமிழ் மொழியில் பிறமொழி கலப்பின்றி பேசுவது ஒரு தனிச்சிறப்பாகும்.

சான்றுகள்

சீனத் தமிழியல்
சீன வானொலித் துறையினர்
புளியோதரை

புளியோதரை (puliyodharai) தென்னிந்தியாவில் உண்ணப்படும் பரவலான உணவு. இது பெரும்பாலும் வைணவக் கோயில்களில் பிரசாதமாக வழங்கப்பட்டாலும், வீட்டில் சமைத்தும் உண்பர். புளி+ ஓரை (சமைத்த அரிசி) = புளியோரை. புளியோரை என்பதே பின்னர் மருவி புளியோதரை என்றாகியது. கன்னடத்தில் ஹுளியன்னா (புளி + அன்னம்) எனவும் தெலுங்கில் புலிஹோரா (புளி + ஓரை) என்றும் அழைக்கின்றனர். தமிழ் பிராமண அய்யங்கார்களே இதை அதிகம் விரும்பி உண்பர். புளிக் கரைசல், வேர்க்கடலை, மிளகாய், மிளகு, வெந்தயம், கறிவேப்பிலை, தேங்காய் ஆகியனவற்றை வெந்த அரிசியுடன் கலந்து புளியோரை செய்யப்படும். இது விரைவில் கெடாது என்பதால் நீண்ட தொலைவு பயணம் மேற்கொள்பவர்கள் இதை கட்டுச்சோறாக எடுத்துச் செல்வார்கள்.

சான்றுகள்

தமிழர் உணவுகள்
வீரபாண்டிய கட்டபொம்மன் (திரைப்படம்)

வீரபாண்டிய கட்டபொம்மன் (Veerapandiya Kattabomman (film)) (1959) ஆம் ஆண்டு வெளிவந்த தமிழ்த் திரைப்படமாகும். பி. ஆர். பந்துலு இயக்கத்தில் வெளிவந்த இத்திரைப்படத்தில் சிவாஜி கணேசன், பத்மினி, ஜெமினி கணேசன் எனப் பலரும் நடித்திருந்தனர். இந்தத் திரைப்படம் ஆங்கிலேய ஆதிக்கத்தை எதிர்த்துப் போராடிய தமிழ் மன்னர்களில் ஒருவரான வீரபாண்டிய கட்டபொம்மனின் வாழ்க்கை வரலாறாகும். இதில் இடம்பெறும் 'கிஸ்தி, திரை, வரி, வட்டி' என்ற வசனம் இன்றளவும் மிகப் பிரபலமாகவுள்ளது.

இந்தத் திரைப்படத்திற்காக சிவாஜிகணேசன் ஆப்ஃரோ ஆசியன் படவிழாவில் சிறந்த நடிகருக்கான விருதைப் பெற்றார். இதன்மூலம் சர்வதேச திரைப்படவிழாவில் விருது வாங்கிய முதல் இந்திய நடிகர் என்ற பெருமையையும் பெற்றார்.

இந்தத் திரைப்படத்திற்கு வசனம் எழுதியவர், 'சக்தி' டி. கே. கிருஷ்ணசுவாமி மற்றும் பாடலாசிரியர் கு. மா. பாலசுப்பிரமணியம் ஆவார்.

இத்திரைப்படம் 2015-ஆம் ஆண்டு டிஜிட்டல் தொழில்நுட்பத்தில் மாற்றப்பட்டு மீண்டும் திரையிடப்பட்டது.

வகை 
வரலாற்றுப்படம்

நடிகர்கள் 
முதன்மை நடிகர்கள்
 சிவாஜி கணேசன் - வீரபாண்டிய கட்டபொம்மன்
 ஜெமினி கணேசன் - வெள்ளையத்தேவன்
 பத்மினி - வெள்ளையம்மாள்
 எஸ். வரலட்சுமி - ஜக்கம்மாள் 
 ராகினி - சுந்தரவடிவு

துணை நடிகர்கள்
 வி. கே. ராமசாமி - எட்டப்பன்
 ஓ. ஏ. கே. தேவர் - ஊமைத்துரை
 ஜாவர் சீதாராமன் - பேனர் மேன்
 ஏ. கருணாநிதி - சுந்தரலிங்கம்
 எம். ஆர். சந்தானம் - தளபதி சிவசுப்பிரமணியம்
 சி. ஆர். பார்த்திபன் - ஜாக்சன் துரை
 எஸ். ஏ. கண்ணன் - கேப்டன் டேவிசன் 
 குழந்தை காஞ்சனா - மீனா

மேற்கோள்கள்

உசாத்துணை 
Veera Pandya Kattabomman 1959, ராண்டார் கை, தி இந்து, மே 9, 2015

வெளி இணைப்புகள்
 
 Veerapandia Kattabomman ( video and photo's)  at www.silambam.us
 More details about the movie
 வீரபாண்டிய கட்டபொம்மன் 
 வீரபாண்டியக் கட்டபொம்மன் - தமிழிசை 
 Veerapandiya Kattabomman: Much more than just that one scene

1959 தமிழ்த் திரைப்படங்கள்
இந்தியத் தமிழ்த் திரைப்படங்கள்
வரலாற்றுத் தமிழ்த் திரைப்படங்கள்
தமிழ் தேசபக்தித் திரைப்படங்கள்
சிவாஜி கணேசன் நடித்த திரைப்படங்கள்
ஜெமினி கணேசன் நடித்துள்ள திரைப்படங்கள்
பத்மினி நடித்த திரைப்படங்கள்
ஜி. ராமநாதன் இசையமைத்த திரைப்படங்கள்
வி. கே. ராமசாமி நடித்த திரைப்படங்கள்
அந்தியூர் வட்டம்

அந்தியூர் வட்டம் (Anthiyur taluk) தமிழ்நாட்டின் ஈரோடு மாவட்டத்தில் உள்ள 10 வட்டங்களில் ஒன்றாகும்.இந்த வட்டத்தின் தலைமையகமாக அந்தியூர் உள்ளது. இந்த வட்டத்தின் கீழ் அம்மாபேட்டை, அந்தியூர், பர்கூர், அத்தாணி என நான்கு உள் வட்டங்களும், 34 வருவாய் கிராமங்களும் உள்ளது.  

அம்மாபேட்டை ஊராட்சி ஒன்றியம் இவ்வட்டத்தில் உள்ளது.

தோற்றம் 
2012 ஆம் ஆண்டு நவம்பர் 22 ஆம் தேதியன்று,  பழைய பவானி வட்டம் இரண்டாகப் பிரிக்கப்பட்டு அந்தியூர் உள்வட்டம், அத்தாணி உள்வட்டம், அம்மாபேட்டை உள்வட்டம், பர்கூர் உள்வட்டம் ஆகியவற்றைச் சேர்ந்த கிராமங்களை  இணைத்து அந்தியூர் வட்டம் புதிதாக உருவாக்கப்பட்டது.

மேற்கோள்கள் 

ஈரோடு மாவட்ட வட்டங்கள்
அம்மன்கிளி முருகதாஸ்

அம்மன்கிளி முருகதாஸ் என்பவர் ஒரு ஈழத்து எழுத்தாளர் ஆவார். சங்க இலக்கியம், நவீன தமிழ் இலக்கியம், பெண்ணிய விமர்சனம், நாடக இலக்கியம், மொழிபெயர்ப்பு ஆகியவற்றில் ஈடுபாடுடையவர். இவை தொடர்பான கட்டுரைகள் பலவற்றை எழுதியுள்ளார்.

அம்மன்கிளி முருகதாஸ் யாழ்ப்பாணப் பல்கலைக்கழகத்தில் தமிழைச் சிறப்புப் பாடமாகப் பயின்று தனது இளங்கலை, முதுகலை கலாநிதிப் பட்டத்தைப் பெற்றார். தற்போது கிழக்குப் பல்கலைக்கழகத்தின் மொழித்துறையில் முதுநிலை விரிவுரையாளராகவும், முதுகலை பட்ட இணைப்பாளராகவும் பணியாற்றுகிறார்.

பேராசிரியர் கா. சிவத்தம்பியின் "Drama in Ancient Tamil Society" என்ற ஆங்கில நூலினை "பண்டைய தமிழ்ச் சமூகத்தில் நாடகம்" என மொழிபெயர்த்து வெளியிட்டுள்ளார். இந்நூல் தமிழ்நாடு அரசின் தமிழ் வளர்ச்சித் துறையின் 2005 ஆம் ஆண்டுக்கான சிறந்த நூல்களில் பிறமொழிகளில் இருந்து தமிழாக்கம் செய்யப்படும் நூல்கள் எனும் வகைப்பாட்டில் பரிசு பெற்றிருக்கிறது.

எழுதிய நூல்கள்
ஈழத்து தமிழ் நாடக அரங்கப் பாரம்பரியம் (குமரன் புத்தக இல்லம், 2007)
சங்கக் கவிதையாக்கம் - மரபும் மாற்றமும் (குமரன் புத்தக இல்லம், 2006)
பண்டைய தமிழ்ச் சமூகத்தில் நாடகம் (மொழிபெயர்ப்பு, குமரன் புத்தக இல்லம், 2005)

ஆதாரம்

வெளி இணைப்புகள்
கிழக்கிலங்கையின் கவிகள் 

இலங்கைப் பெண் எழுத்தாளர்கள்
ஈழத்து எழுத்தாளர்கள்
தமிழ்நாடு அரசு விருது பெற்ற எழுத்தாளர்கள்
நாகேஷ் நடித்த திரைப்படங்கள்

நாகேஷ் ஒரு தமிழ்த் திரைப்பட நடிகர். இவர் தமிழ் நகைச்சுவை நடிகர்களில் ஒருவர். குறிப்பாக, தனது முகபாவங்கள், நடன அசைவுகள், தருணத்திற்கேற்ப பேசும் வார்த்தைகள்  கொண்டு அமைத்த நகைச்சுவைக் காட்சிகள் அந்நாளைய திரைப்படங்களில் புகழ்பெற்றது. நாகேஷ் நகைச்சுவைக் கதாபாத்திரம், குணச்சித்திர கதாபாத்திரம் மற்றும் கதாநாயகனாகவும், வில்லனாகவும் பல்வேறு வேடங்களில் 200 க்கும் மேற்பட்ட தமிழ்த் திரைப்படங்களில் நடித்துள்ளார். சர்வர் சுந்தரம், எதிர் நீச்சல் முதலிய திரைப்படங்களில் கதாநாயகனாக நடித்ததில் இவரது நடிப்பு மிகவும் பேசப்பட்டது. காதலிக்க நேரமில்லை படத்தில் வரும் இவர் கதை சொல்லும் காட்சியும் மிகவும் பிரசித்தி பெற்றது. நாகேஷ் மகளிர் மட்டும் என்னும் படத்தில் உயிரற்ற சடலமாக நடித்துள்ளார்.

நாகேஷ்  நடித்த தமிழ் திரைப்படங்கள் வரிசை பின்வருமாறு:
(இது முழுமையான பட்டியல் அல்ல.)


தமிழ்த் திரைப்படம் தொடர்பான பட்டியல்கள்
நாகேஷ் நடித்த திரைப்படங்கள்
அழகு நிலா

அழகு நிலா  1962- இல் வெளியான தமிழ்த் திரைப்படம். இப்படத்தை ராகவன் புரொடக்சன்ஸ் தயாரிப்பில் இயக்குநர் ராகவன் இயக்கினார். இத்திரைப்படத்தின் பாடல்களை சீர்காழி சிவசிதம்பரம், பி. சுசீலா,  சீர்காழி கோவிந்தராஜன் ஆகியோர் பாடினர்.

வெளி இணைப்புகள் 
 IMDB Movie Link 
 Youtube Full Movie Link
 Amazon Music Website Link
 Apple Music Website Link
 www.Hummaa.com 
 www.Raaga.com

1962 தமிழ்த் திரைப்படங்கள்
இந்தியத் தமிழ்த் திரைப்படங்கள்
கே. வி. மகாதேவன் இசையமைத்த தமிழ்த் திரைப்படங்கள்
நாகேஷ் நடித்த திரைப்படங்கள்
முத்துராமன் நடித்த திரைப்படங்கள்
கே. ஏ. தங்கவேலு நடித்த திரைப்படங்கள்
வி. கே. ராமசாமி நடித்த திரைப்படங்கள்
உடன்போக்கு

உடன்போக்கு என்பதைத் "கொண்டுதலைக் கழிதல்" என்று தொல்காப்பியம் குறிப்பிடுகிறது. காதல் கொண்ட தலைவன் தன்மீது காதல் கொண்ட தலைவியைத் தன் ஊருக்கு அழைத்துச் செல்வதைத் தொல்காப்பியர் கொண்டுதலைக் கழிதல் என்கிறார். காதலனுடன் காதலி சென்றாள் என்னும் பொருள்படப் பிற்கால இலக்கணங்கள் அதனை உடன்போக்கு எனக் குறிப்பிடுகின்றன. இது பாலைத்திணை உரிப்பொருளில் அடங்கும் செய்தி.

பண்டைய தமிழகத்தில் காதல் கொண்ட தலைவனும் தலைவியும் பிறர்க்குச் சொல்லாமல் ஊரை விட்டுச் சென்றுவிடுவது என்று பொருள்படும். தலைவி தலைவனுடன் செல்வதால் உடன் போக்கு என்று கூறப்படுகிறது. தோழி அறிவுரை கூறி தலைவியைத் தலைவனுடன் அனுப்புதல்  செவிலி அனுப்பிவைத்தல்  பற்றிய பாடல்கள் சங்க நூல்களில் உள்ளன.

தற்காலம் 
தற்காலத்தில் இது வீட்டை விட்டு ஓடுதல் என்று கூறப்படுகிறது. அந்த காதலர்கள் ஓடுகாலி என்ற வசவுச் சொல்லாலும் தற்காலத்தில் குறிப்பிடப்படுகின்றனர்.

மேற்கோள்கள் 

தமிழர் வாழ்வியல்
சங்க காலச் சமூகம்
கண்ணா லட்டு தின்ன ஆசையா

கண்ணா லட்டு தின்ன ஆசையா (Kanna Laddu Thinna Aasaiya) மணிகண்டன் தயாரித்து 2013 ல் வெளிவந்த நகைச்சுவை தமிழ்த் திரைப்படம். இதில் சந்தானம், பவர் ஸ்டார் சீனிவாசன், விசாகா சிங், சேது, கோவை சரளா ஆகியோர் நடித்துள்ளனர்.
. இதை சந்தானம், ராம நாராயணனுடன் இணைந்து உருவாக்கியுள்ளார்.

கதை
மூன்று நண்பர்கள் ஒற்றுமையாக உள்ளார்கள். சிவாவின் (சேது) வீட்டிற்கு எதிரே புதிதாக வரும் வீட்டில் சௌமியா (விசாகா சிங்) உள்ளார். அவரை யார் காதலிப்பது என்பதில் இவர்களுக்குள் போட்டி வருகிறது. யாரை சௌமியா காதலித்தாலும் மற்றவர்கள் அக்காதலை ஏற்றுக்கொள்வது என்று ஒப்புக்கொள்கிறார்கள். சிவா சௌமியாவின் சித்தி கோவை சரளாவிற்கு உதவி சௌமியா மனதில் இடம் பிடிக்க முயலுகிறார். கலியபெருமாள் (சந்தானம்) சௌமியாவின் சித்தப்பாவிடம் பாட்டு கற்றுக்கொள்ளுகிறேன் என்று சௌமியாவின் வீட்டிற்கு வந்து அவர் மனதில் இடம் பிடிக்க முயலுகிறார். பவர் குமார் (பவர் ஸ்டார் சீனிவாசன்) சௌமியாவின் அப்பாவிடம் நடனம் கற்றுக்கொள்ளுகிறேன் என்று சௌமியாவின் வீட்டிற்கு வந்து அவர் மனதில் இடம் பிடிக்க முயலுகிறார். மூவரும் தங்கள் காதலை சௌமியாவிடம் தெரிவிக்கின்றனர். இதனால் குழப்பமடையும் சௌமியா தன் பக்கத்து வீட்டுக்கார மாமியின் (தேவதர்சினி) ஆலோசனைப்படி தான் நடிகர் சிம்புவை காதலிப்பதாக பொய் சொல்கிறார். சௌமியாவின் பிறந்தநாளுக்கு சிம்புவை கொண்டுவர முயல்கிறார்கள். முடிவில் சௌமியா சிவாவை காதலிக்கிறார்.

பாடல்கள்
இத்திரைப்படத்தின் பாடல்களுக்கு தமன் இசையமைத்துள்ளார்.. இப்படம்
ஆசையே அலை போலே, லவ் லெட்டர், ஹேய் உன்னைத்தான், பர்த்டே, டூயட் சாங், போட்டி என ஐந்து பாடல்களைக் கொண்டுள்ளது.

கதை பற்றி சர்ச்சை
இந்தப்படத்தின் கதை தன்னுடைய இன்று போய் நாளை வா திரைப்படத்தின் கதையை கொண்டது எனக்கூறி இயக்குநர் பாக்யராஜ் நீதிமன்றத்தில் வழக்கு தொடர்ந்தார். தன் கதையை பயன்படுத்த தன்னிடம் அனுமதி வாங்காமலயே தன்னிடம் அனுமதி வாங்கிவிட்டதாக பொய் கூறியுள்ளனர் என்றும் குற்றம் சாட்டினார் , . நீதிமன்ற உத்தரவுப்படி இப்படத்தின் தொடக்கத்தில் இப்படம் இன்று போய் நாளை வா படத்தின் தழுவல் என்றும் பாக்கியராஜுக்கு நன்றியும் கூறி படத்தை வெளியிட்டனர் .

மேற்கோள்கள்

2013 தமிழ்த் திரைப்படங்கள்
இந்தியத் தமிழ்த் திரைப்படங்கள்
தமன் இசையமைத்த தமிழ்த் திரைப்படங்கள்
சந்தானம் நடித்த திரைப்படங்கள்
உரையாசிரியர்கள் (காலநிரல்)

பண்டைய தமிழ் இலக்கண நூல்கள் நூற்பாக்களாகவும்,  இலக்கிய நூல்கள் பாடல்களாகவும் அமைந்திருந்தன. இவை சுருக்கம், மனத்தில் பதியும் எளிமை முதலான பாங்குகளுடன் எழுதப்பட்டவை. உரைநடைப் பாங்கில் பேசும் மக்களுக்குப் புரிவதற்காக அந்த இலக்கண, இலக்கிய நூல்களுக்கு உரைநூல்கள் தோன்றின. இத்தகைய உரைநூல்களை எழுதிய பல ஆசிரியர்களின் காலநிரல் எளிய ஒப்பு நோக்குக்காக இங்கு தரப்படுகிறது.
 எட்டாம் நூற்றாண்டுக்கு முன்னர் எந்த உரைநூலும் எழவில்லை. நக்கீரர் இறையனார் அகப்பொருள் உரை இக்காலத்தில் தோன்றியது.

9 ஆம் நூற்றாண்டு
 தமிழ்நெறி விளக்கம் என்னும் இலக்கண நூலுக்கு நூலாசிரியரே உரையும் எழுதியுள்ளார்.

10 ஆம் நூற்றாண்டு
 மணக்குடவர் திருக்குறளுக்கு உரை எழுதினார். இவர் சைவர்
 நீலகண்டனார் என்னும் சைவர் நக்கீரரின் இறையனார் களவியல் உரையை எழுதிவைத்தார்.
 ஆத்திரையன் பேராசிரியன் என்னும் சைவர் தொல்காப்பியம் பொதுப்பாயிரம் பகுதிக்கு உரை எழுதினார்.

11 ஆம் நூற்றாண்டு
இலக்கிய உரைகள்
 சிலப்பதிகாரம் அரும்பத உரையாசிரியர்
 பரிப்பெருமாள் திருக்குறள் உரை. இவர் சைவர்
இலக்கண உரைகள்
 யாப்பருங்கல உரையாசிரியர். இவர் சைனம்
 குணசாகரர் - யாப்பருங்கலக் காரிகை உரையாசிரியர். இவர் சைனர்.
 இளம்பூரணர் - தொல்காப்பியம் முழுமைக்கும் உரை எழுதியவர். இவர் சைனர்.

12 ஆம் நூற்றாண்டு
இலக்கிய உரைகள்
 புறநானூறு 266 பாடல்களுக்கு உரை எழுதிய 'பழைய உரை' ஆசிரியர்.
 அடியார்க்கு நல்லார் சிலப்பதிகார உரை (சைவம்)
 திருக்கோவையார் 'பழைய உரை' எழுதியவர்
இலக்கண உரை
 பெருந்தேவனார் (வீரசோழிய உரையாசிரியர்)

13 ஆம் நூற்றாண்டு
இலக்கிய உரை
 காலிங்கர் - திருக்குறள் உரை
 பரிமேலழகர் - திருக்குறள் உரை, பரிபாடல் உரை - வைணவர்
 பழைய உரையாசிரியர்கள்
 திருமுருகாற்றுப்படை பழைய உரை
 ஐங்குறுநூறு பழைய உரை
 அகநானூறு பழைய உரை
 பதிற்றுப்பத்து பழைய உரை
 பதுமனார் - நாலடியார் உரை (சைவம்)
 தருமனார் - நாலடியார் உரை (சைவம்)
 நாலடியார் விளக்கவுரை ஆசிரியர்
 பேராசிரியர் (திருக்கோவையார் உரையாசிரியர்)(சைவம்)
 பலர் - பதினெண்கீழ்க்கணக்கு நூல்களின் உரையாசிரியர்கள்
இலக்கண உரை
 வச்சணந்திமாலை உரையாசிரியர் (சைனம்)
 பேராசிரியர் - தொல்காப்பியம் பொருளதிகார உரை (சைவம்)
 இராசபவித்திர பல்லவதரையர் - அவிநயம் நூலும் உரையும் (சைனம்) (இப்போது கிடைக்கவில்லை)
 சேனாவரையர் - தொல்காப்பியம் சொல்லதிகாரம் உரை (சைவம்)
 நாற்கவிராச நம்பி - நம்பியகப்பொருள் நூலும் உரையும் (சேனம்)

14 ஆம் நூற்றாண்டு
இலக்கிய உரை
 நச்சினார்க்கினியர் - பத்துப்பாட்டு உரை, கலித்தொகை உரை, சிந்தாமணி உரை (சைவம்)
 சமய திவாகர முனிவர் - நீலகேசி உரை (சைனம்)
இலக்கண உரைகள்
 மயிலைநாதர் - நன்னூல் உரை (சைனம்)
 களவியற்காரிகை உரையாசிரியர் (சைவம்)
 நச்சினார்க்கினியர் - தொல்காப்பிய உரை (முழுமைக்கும்) (சைவம்)

15 ஆம் நூற்றாண்டு
இலக்கிய உரை
 தக்கயாகப்பரணி உரையாசிரியர் (சைவம்)
 பரிதியார் - திருக்குறள் உரை (சைவம்)
இலக்கண உரை
 தொல்காப்பியம் சொல்லதிகாரம் பழைய உரையாசிரியர் (சைவம்)
 கல்லாடர் - தொல்காப்பியம் சொல்லதிகாரம் உரை (சைவம்)
 தெய்வச்சிலையார் - தொல்காப்பியம் சொல்லதிகாரம் உரை (சைவம்)
 சாமுண்டிதேவ நாயகர் - புறப்பொருள் வெண்பாமாலை உரை (சைவம்)
 நேமிநாத உரையாசிரியர் (சைனம்)

ஒப்பிட்டுக் காண்க
 உரையாசிரியர்கள் (அகரவரிசை)

கருவிநூல்
மு. அருணாசலம், தமிழ் இலக்கிய வரலாறு, பன்னிரண்டாம் நூற்றாண்டு, பதிப்பு 2005

அடிக்குறிப்பு

தமிழ் உரையாசிரியர்கள்
ஆயுத அரியணை

ஆயுத அரியணை என்பது கிறிசுத்தோவாவோ கன்காவாட்டோ என்பவரால், பயன்பாட்டிலிருந்து விலக்கப்பட்ட ஆயுதங்களைப் பயன்படுத்திச் செய்யப்பட்ட ஒரு சிற்பம் ஆகும். 2002 ஆம் ஆண்டிலிருந்து இது பிரித்தானிய அருங்காட்சியகத்தில் உள்ளது. பிற எந்தப் பொருளைக் காட்டிலும் கூடிய அளவு வெவ்வேறு விதமாகக் காட்டப்பட்ட பொருள் இதுவாக இருக்கலாம் எனவும் கருதப்படுகின்றது.

விபரம்
ஆயுத அரியணை எனப்படும் இந்த சிற்பம், கிறிசுத்தோவாவோ எசுட்டாவாவோ கன்காவாட்டோ என்பவரால் தென் மொசாம்பிக்கில் உள்ள சவாலா என்னும் இடத்தில் செய்யப்பட்டது. கன்காவாட்டோ, கெசுட்டர் என்னும் பெயருடன் அசோசியாசாவோ நியூக்கிளியோ டி ஆர்ட்டே (Associação Núcleo de Arte) என்னும் கூட்டுறவு அமைப்பின் ஒரு பகுதியாக வேலை செய்கிறார். கெசுட்டர் 1966 ஆம் ஆண்டில் பிறந்தார். இவருக்கு ஏற்கெனவே பொறியியற் கட்டுமானம் பற்றிய அறிவு இருந்தபோதும், தனது கலைக் கல்வியைக் கலைஞர் கூட்டமைப்பில் பெற்றுக்கொண்டார். இக் கலைஞர் கூட்டமைப்பு, ஆயுதங்களைக் கருவிகளாக மாற்றல் அல்லது டிரான்சுபோமக்காவோ டி ஆர்மாசு எம் என்க்சாடாசு (Transformacao de Armas em Enxadas) என்னும் அமைப்பின் ஒரு பகுதியாக, கிறிசுத்தவ உதவி நிறுவனம், பேராயர் டினிசு சென்குலானேயின் தலைமையிலான ஒரு குழு ஆகியவற்றின் உதவியினால் இயங்கியது.

இந்த அரியணையில் சிற்பி கையொப்பம் இட்டுள்ளார். பொதுவாக ஆப்பிரிக்க மரச் சிற்பங்களைச் சேதப்படுத்தும் கறையான்களும் இதில் தமது கைவரிசையைக் காட்டியுள்ளன. தனது உறவினர் பலர் இத்தகைய ஆயுதங்களால் காயப்பட்டு இருந்தும், இந்தச் சிற்பத்தில் கெசுட்டர் சிரிக்கும் முகங்களைச் சேர்த்துள்ளார். அரியணையின் பின்பகுதியில் உள்ள கோதிக் குறியீடு ஒரு தேவாலயத்தைக் குறிக்கின்றது.

ஆயுதங்களைக் கருவிகளாக மாற்றல் அமைப்பு இச் சிற்பத்தையும் இது போன்ற வேறு சிற்பங்களையும் செய்வதற்காக கெசுட்டருக்கும் அவரது குழுவினருக்கும் பயன்பாட்டிலிருந்து விலக்கப்பட்ட ஆயுதங்களை வழங்கியது. பெரும்பாலும் ஏ.கே. 47 தாக்குதல் துப்பாக்கிகளை உள்ளடக்கிய இந்த ஆயுதங்கள் போர்த்துக்கல், கிழக்கு ஐரோப்பா, வட கொரியா போன்ற இடங்களில் செய்யப்பட்டவை. அரியணையின் சாயும் பகுதியைச் செய்யப் பயன்பட்ட எச்&கே ஜி3 துப்பாக்கிகள் செருமனியில் வடிவமைக்கப்பட்டுப் போர்த்துக்கலில் உற்பத்தியானவை.

குறிப்புகள்

இவற்றையும் பர்க்கவும்
 100 பொருட்களில் உலக வரலாறு

பிரித்தானிய அருங்காட்சியகத்தில் உள்ள பொருட்கள்
மூன்று முகம்

மூன்று முகம் (Moondru Mugam) 1982- ஆம் ஆண்டு வெளி வந்த தமிழ் திரைப்படம்.  இதில் நடிகர் ரஜினிகாந்த்  மூன்று வேடங்களில், அதாவது அலெக்ஸ்பாண்டியன், அருண், ஜோன் ஆகிய பாத்திரங்களில் நடித்துள்ளார். இது 250 நாட்கள் ஓடி சாதனை புரிந்த வெற்றித் திரைப்படம் ஆகும். 1982இல் தமிழக அரசின் சிறந்த நடிகர் விருதினை ரஜினிகாந்த் பெற்றுக்கொண்டார். இத்திரைப்படத்திற்கான பாடல்களை வாலி, வைரமுத்து மற்றும் முத்துலிங்கத்தினால் எழுதப்பட்டதுடன், திரைப்படம் சங்கர்கணேசினால் இசையமைக்கப்பட்டது.

இந்த திரைப்படம் ஹிந்தியிலும் ரஜினிகாந்தை வைத்து மீள இயக்கப்பட்டதுடன் அதில் ரதி அக்னிகோர்த்தி, காதர் கான் ஆகியோர் நடித்தனர்.

பாடல்கள் 
இத்திரைப்படத்திற்கு சங்கர் கணேஷ் இசையமைத்தனர். பாடல் வரிகளை வாலி, முத்துலிங்கம், வைரமுத்து ஆகியோர் இயற்றியிருந்தனர்.

மேற்கோள்கள்

1982 தமிழ்த் திரைப்படங்கள்
இந்தியத் தமிழ்த் திரைப்படங்கள்
ரசினிகாந்து நடித்துள்ள திரைப்படங்கள்
ராதிகா நடித்த திரைப்படங்கள்
சங்கர் கணேஷ் இசையமைத்த திரைப்படங்கள்
டெல்லி கணேஷ் நடித்த திரைப்படங்கள்
சத்யராஜ் நடித்த திரைப்படங்கள்
தேங்காய் சீனிவாசன் நடித்த திரைப்படங்கள்
சில்க் ஸ்மிதா நடித்த திரைப்படங்கள்
செந்தாமரை நடித்த திரைப்படங்கள்
பூர்ணம் விஸ்வநாதன் நடித்த திரைப்படங்கள்
சிம்லா ஸ்பெஷல்

சிம்லா ஸ்பெஷல் (Simla Special) 1982-ஆம் ஆண்டு ஏப்ரல் மாதம் 14 ஆம் தேதியன்று வெளியான தமிழ்த் திரைப்படமாகும். இதில்  கமல்ஹாசன், ஸ்ரீப்ரியா முக்கிய கதாப்பாத்திரங்களில் நடித்துள்ளனர். 'உனக்கென்ன மேலே' எனும் பாடலுக்கு நடன அமைப்பாளராகவும் கமல் பணியாற்றியுள்ளார். முக்தா சீனிவாசன் இயக்கினார்.

வகை
நகைச்சுவைப்படம்

கதை 
கோபு (கமல்ஹாசன்) ஒரு வளர்ந்து வரும் நாடகக் கலைஞர். அவர் மற்றும் அவரது நல்ல நண்பர்  பாபு (எஸ். வி. சேகர்) இருவரும் குறைந்தசெலவில் நகைச்சுவை நாடகங்கள் நிகழ்த்தும்  பிரபலமான குழுவிற்குச்  சொந்தக்காரர்கள். பாபுவின் சகோதரியின் திருமணச்  செலவிற்கு கைகொடுக்க உதவும் என்று , அவர்கள் சிம்லாவில் உள்ள தமிழர்கள் சங்கம் சார்பில் நாடகங்களை  நடத்த அவர்கள் குழு தயார் ஆகிறது. அந்த நாடகங்களில் ஒன்று "சிம்லா ஸ்பெஷல்" என்ற தலைப்பில் மகாலட்சுமி (ஸ்ரீப்ரியா)யால்  எழுதப்பட்டிருக்கிறது.

கோபு சிம்லாவில் இருக்கும் போது, பாபுவிடம் கோபுவின் அம்மாவின் உடல் நிலை  மிகவும் மோசமாக இருப்பதாக அவசர தகவல் தெரிவிக்கும் ஒரு தந்தி வருகிறது. அவர்கள் சிம்லாவில் நாடகம் நடத்த இயலாவிட்டால், வரப்போகும் பணஇழப்புக்குப்  பயந்து, பாபு கோபுவிடம் தகவலைக்  கூறாமல் மறைத்து வைத்திருக்கிறார். இதற்கிடையில் ஒரு நண்பர், கோபுவின் தாயார் நிலைமை மிகவும் மோசமடைந்தது என்று கோபுவிடம் தெரிவித்து விடுகிறார்.  தனது தாயின் நோய் பற்றி கண்டுபிடித்தாலும், இருப்பினும், தனது நண்பரின் அக்காவுக்காக,  கோபு நாடகத்தில்  தொடர முடிவு செய்கிறார். பாபுவுக்குத் தெரிந்தால், கோபுவை அவரது தாயார் அருகில் இருக்க சொல்லி வலியுறுத்துவார் என்று நினைத்து, தனக்கு வந்த தகவலைக் கோபு மறைக்கிறார்.

பாபுவின் தங்கை நிச்சயதார்த்தம் நடந்த நாளில்,  பாபுவின் கோட்டு பையில் அந்த தந்தியைக் கண்டுபிடித்து தனது நண்பரின் சுயநலத்தை உணர்கிறான். மனக்கசப்பினால் அவர்களது நட்பு முறிகிறது. இறுதி நாடகம் நிகழ்த்தும் போது, கோபுவின் அம்மா உடல்நிலை நன்றாக இருக்கிறது என்று ஒரு அழைப்பு வருகிறது. கோபதாபங்கள் அனைத்தும் மன்னிக்கப்பட்டு, நண்பர்கள் மீண்டும் இணைகிறார்கள்.

நடிகர்கள் 
 கமல்ஹாசன் - கோபு
 எஸ். வி. சேகர் - பாபு
 ஸ்ரீபிரியா - மகாலட்சுமி 
 தேங்காய் சீனிவாசன் - மகாலட்சுமியின் தந்தை 
 வெண்ணிற ஆடை மூர்த்தி - சபா செக்கரட்டரி 
 மனோரமா - ரோஜா தேவி
 ஒய். ஜி. மகேந்திரன் - வாசு
 வனிதா - ஸ்ரீ ஸ்ரீ 
 டெல்லி கணேஷ் - சுந்தரம் 
 சாந்தி கிருஷ்ணா - உமா, பாபுவின் தங்கை. 
 கமலா காமேஷ் - பாபுவின் தாயார்
 புஷ்பலதா - கோபுவின் தாயார்
 காத்தாடி ராமமூர்த்தி - குர்பானி
 டைப்பிஸ்ட் கோபு - அர்த்தனாரி 
 எம். சிவசந்திரன் 
 வி. கோபாலகிருஷ்ணன்
 ஹனுமந்து 
 ராமாராவ்
 ஐசரி வேலன் - ரிக்ஷா டிரைவர் 
 குண்டு கல்யாணம் 
 உசிலைமணி 
 லூசு மோகன் 
 ஒரு விரல் கிருஷ்ணா ராவ்
 காந்திமதி
 வைரம் கிருஷ்ணமூர்த்தி 
 ஆர். பாஸ்கர்

பாடல்கள் 
இப்படத்திற்கு எம். எஸ். விஸ்வநாதன் இசையமைத்திருந்தார். கவிஞர் வாலி பாடல்களை எழுதினார். உனக்கென்ன மேலே" பாடல் நல்ல வரவேற்பைப் பெற்றது மற்றும் சிந்து பைரவி ராகத்தில் அமைக்கப்பட்டுள்ளது. அனைத்துப் பாடல்களையும் கவிஞர் வாலியே எழுதினார்.

மேற்கோள்கள்

வெளி இணைப்புகள் 
 

1982 தமிழ்த் திரைப்படங்கள்
இந்தியத் தமிழ்த் திரைப்படங்கள்
நகைச்சுவைத் தமிழ்த் திரைப்படங்கள்
கமல்ஹாசன் நடித்துள்ள திரைப்படங்கள்
எம். எஸ். விஸ்வநாதன் இசையமைத்த திரைப்படங்கள்
மனோரமா நடித்த திரைப்படங்கள்
டெல்லி கணேஷ் நடித்த திரைப்படங்கள்
முக்தா சீனிவாசன் இயக்கிய தமிழ்த் திரைப்படங்கள்
காந்திமதி நடித்த திரைப்படங்கள்
நிஜங்கள்

நிஜங்கள்  1982-ஆம் ஆண்டு வெளியான தமிழ்த் திரைப்படம். இதில் சிவகுமார், மேனகா முக்கிய கதாப்பாத்திரங்களில் நடித்துள்ளனர்.

வெளி இணைப்புகள் 
http://www.cinesouth.com/cgi-bin/filmography/newfilmdb.cgi?name=nijangal 

1982 தமிழ்த் திரைப்படங்கள்
சிவகுமார் நடித்த திரைப்படங்கள்
டெல்லி கணேஷ் நடித்த திரைப்படங்கள்
இந்தியத் தமிழ்த் திரைப்படங்கள்
தணியாத தாகம்

தணியாத தாகம் 1982-ஆம் ஆண்டு வெளியான தமிழ்த் திரைப்படம். இதில் டெல்லி கணேஷ், சுபத்ரா முக்கிய கதாப்பாத்திரங்களில் நடித்துள்ளனர்.

இந்த படத்தில் ஏ.ஏ.ராஜ் இசையமைத்த இந்த படத்தில்  'பூவே நீ யார் சொல்லி யாருக்காக மலர் கின்றாய்' என்றபாடல் மிகுந்த வரவேற்பைப் பெற்றது. இந்த பாடலை உமா நாகபூஷணம் எழுத மலேசியா வாசுதேவனும், எஸ். ஜானகியும் பாடியிருந்தனர்.

வெளி இணைப்புகள் 
http://www.cinesouth.com/cgi-bin/filmography/newfilmdb.cgi?name=thaniyadha%20thagam 

1982 தமிழ்த் திரைப்படங்கள்
டெல்லி கணேஷ் நடித்த திரைப்படங்கள்
இந்தியத் தமிழ்த் திரைப்படங்கள்
நெல்லை சு. முத்து

நெல்லை சு. முத்து (Nellai S. Muthu, பிறப்பு: மே 10, 1951) என்பவர் தமிழகத்தைச் சார்ந்த விஞ்ஞானி மற்றும் அறிவியல் எழுத்தாளர். இவரது தந்தை பெயர் எம். சுப்பிரமணிய பிள்ளை, தாய் பெயர் எம். சொர்ணத்தம்மாள். திருநெல்வேலியில் பிறந்த இவர் ஸ்ரீ ஹரிகோட்டா சதீஸ் தவான் விண்வெளி மையத்தில் முதல்நிலை விஞ்ஞானியாக பணியாற்றினார். மலேசியாவின் உலகத் தமிழ்க் கவிஞர் பேரவையால் வழங்கப்பட்ட கவிமாமணி விருதினைப் பெற்றிருக்கிறார். இவர் அறிவியல், சிறுவர் இலக்கியம், கவிதை, வரலாறு, மொழிபெயர்ப்பு, திறனாய்வு எனும் தலைப்புகளில் 70க்கும் அதிகமான நூல்களை எழுதியுள்ளார்.

"செவ்வாயில் உள்வேட்கையும் நல்வாய்ப்பும்" என்ற தலைப்பில் செவ்வாயைப் பற்றிய கிரேக்க இதிகாச புராணக்கதைகள் மற்றும் நவீன விஞ்ஞான வாய்ப்புகளைப் பற்றியும் 2004 ஆம் ஆண்டில் எழுதியுள்ளார்.

தம்மை ஒத்த அலைநீளத்தில் சிந்திப்பவர் என்று முன்னாள் அறிவியல் அறிஞர் அப்தூல்கலாம் அவர்களால் பாராட்டப் பெற்றவர்.

அறிவியல் ஆத்திசூடி என்பது இவர் எழுதிய நூல் ஆகும்.

தமிழ்நாடு அரசின் சிறந்த நூலாசிரியர் விருது 
இவர் எழுதிய நான்கு நூல்களுக்கு தமிழ்நாடு அரசின் தமிழ் வளர்ச்சித் துறையின் சிறந்த நூலுக்கான பரிசு கிடைத்துள்ளது.

 "விண்வெளி 2057" எனும் நூல் 2000 ஆம் ஆண்டுக்கான சிறந்த நூல்களில் கணிதவியல்,வானியல்,இயற்பியல்,வேதியல் எனும் வகைப்பாட்டில் பரிசு பெற்றிருக்கிறது.
"அறிவூட்டும் விஞ்ஞான விளையாட்டு" எனும் நூல் 2004 ஆம் ஆண்டுக்கான சிறந்த நூல்களில் சிறுவர் இலக்கியம் எனும் வகைப்பாட்டில் பரிசு பெற்றிருக்கிறது.
 "ஐன்ஸ்டீனும் அண்டவெளியும்" எனும் நூல் 2005 ஆம் ஆண்டுக்கான சிறந்த நூல்களில் வாழ்க்கை வரலாறு, தன் வரலாறு எனும் வகைப்பாட்டில் பரிசு பெற்றிருக்கிறது.
"அறிவியல் வரலாறு (மூன்று பாகங்கள்)" எனும் நூல் 2010 ஆம் ஆண்டுக்கான சிறந்த நூல்களில் பிற சிறப்பு வெளியீடுகள் எனும் வகைப்பாட்டில் பரிசு பெற்றிருக்கிறது.

மேற்கோள்கள் 

தமிழக எழுத்தாளர்கள்
தமிழ்நாடு அரசு விருது பெற்ற எழுத்தாளர்கள்
1951 பிறப்புகள்
அறிவியல் தமிழ் எழுத்தாளர்கள்
வாழும் நபர்கள்
திருநெல்வேலி மாவட்ட எழுத்தாளர்கள்
கைபர் கணவாய்

கைபர் கணவாய் (Khyber Pass) 1,070 மீ அல்லது 3,510 அடி உயரத்தில் ஸ்பின் கர் மலைகளின் வடகிழக்குப் பகுதி வழியாக  ஆப்கானிஸ்தான்  பாக்கித்தான் ஆகிய இரு நாடுகளையும் இணைக்கும் ஒரு மலைவழிக் கணவாய் ஆகும். இந்து குஷ் மலைத்தொடரில் அமைந்துள்ள இது உலகின் பழமையான சாலைகளில் ஒன்றாகும். வரலாறு முழுவதும் கைபர் கணவாய்க்கு மிகவும் முக்கியத்துவம் உண்டு. ஒருங்கிணைந்த பண்டைய பட்டுச் சாலை அதன் பாதையில் கைபர் கணவாயையும் கொண்டதாகும். மேலும்  மத்திய ஆசியா மற்றும் தெற்கு ஆசியாவுக்கு மத்தியில் கைபர் கணவாய் ஒரு முக்கியமான வர்த்தக பாதையாக பயன்படுத்தப்பட்டது. இந்த இடம் ஒரு முக்கியமான இராணுவத்தளமாகவும் திகழ்ந்து வருகிறது. கணவாயின் சிகரம் பாகிஸ்தான் உள்ளே 5 கிலோமீட்டர் (3.1 மைல்)வரையில் 'லண்டி கொட்டல்' என்னும் இடம் வரை அமைந்து உள்ளது. தற்காலத்தில் கைபர் கணவாயை கடக்க இரண்டு வழிகள் உள்ளன. ஒன்று பண்டைய பட்டுப்பாதை என்னும் வணிகர்களின் பழங்காலச் சாலை. இன்னொன்று மகிழுந்து பாரவுந்து போன்றவை செல்லும் நவீனச் சாலை. இது மட்டுமல்லாமல் கைபர் கணவாயில் உள்ள லண்டிகோத்வால் என்ற இடத்தில் இருந்து பெசாவருக்கு செல்ல தொடருந்து பாதையும் உள்ளது.

மேற்கோள்கள்

பழங்காலத்தில் கைபரைக் கடந்து செல்ல ஒரே பாதைதான் இருந்தது. அந்தப்பாதை மலையை குடைந்து செல்லும் குறுகிய பாதையாக கடக்க சிரமமானதாக இருந்தது. கைபர் கணவாய் பகுதியில் வசித்த பூர்வகுடிகள் பதான்கள் ஆவர். பண்டைய சீனவாவில் இருந்து வணிகர்கள்  இந்திய துணைகண்டத்துக்கு வந்தவர்கள் இந்த கணவாய் வழியாகவே வந்தனர்.   

பாக்கித்தான் கணவாய்கள்
ஆப்கானித்தான் கணவாய்கள்
மல்லசமுத்திரம்

மல்லசமுத்திரம் (ஆங்கிலம்:Mallasamudram), இந்தியாவின், தமிழ்நாடு மாநிலத்தில் அமைந்துள்ள நாமக்கல் மாவட்டத்தில், திருச்செங்கோடு வட்டத்தில் இருக்கும் ஒரு பேரூராட்சி ஆகும். மல்லசமுத்திரம் ஊராட்சி ஒன்றியத்தின் வட்டார வளர்ச்சி அலுவலகம் இவ்வூரில் உள்ளது. இப்பேரூராட்சியில் துண்டு, கைலிகள் உற்பத்தி செய்யப்பட்டும், விவசாயம் செய்யப்பட்டும் வருகிறது.

அமைவிடம் 
மல்லசமுத்திரம் பேரூராட்சிக்கு கிழக்கில் நாமக்கல் 40 கிமீ; மேற்கில் ஈரோடு 36 கிமீ; வடக்கில் சேலம் 26 கிமீ தொலைவில் உள்ளது.

பேரூராட்சியின் அமைப்பு                   
5.63 சகிமீ பரப்பும், 15 பேரூராட்சி மன்ற  உறுப்பினர்களையும், 18 தெருக்களையும் கொண்ட இப்பேரூராட்சி திருச்செங்கோடு சட்டமன்றத் தொகுதிக்கும், நாமக்கல் மக்களவைத் தொகுதிக்கும் உட்பட்டது.

மக்கள் தொகை பரம்பல் 
2011 ஆம் ஆண்டு மக்கள் தொகை கணக்கெடுப்பின்படி, இப்பேரூராட்சி 4,895     வீடுகளும், 18,007 மக்கள்தொகையும் கொண்டது.

புவியியல் 
இவ்வூரின் அமைவிடம்  ஆகும். கடல் மட்டத்தில் இருந்து இவ்வூர் சராசரியாக 224 மீட்டர் (734 அடி) உயரத்தில் இருக்கின்றது.

கோவில்கள் 
இதன் அருகில் காளிபட்டி கந்தசாமி கோயில் உள்ளது. தைப்பூசம் மிகவும் புகழ் பெற்ற திருவிழா ஆகும்.

பெயர்க்காரணம் 
மல்லர்கள் (பல்லவர்கள்) 2 ஆம் புலிகேசி மீது படையெடுத்து செல்லும்போது அந்த சின்ன ஊரை கடக்க நேரிட்டது, இருபுறமும் கடல் போல் தோற்றமளித்த ஏரியையும் மறுபுறம் ஓடிய பொன்னி நதியையும் பார்த்து அழகான ஊருக்கு "மல்லர்களின் சமுத்திரம்" என்று பெயரிட்டனர். நாளடைவில் மல்லசமுத்திரம் என்று அழைக்கப்படலாயிற்று.

ஆதாரங்கள் 

நாமக்கல் மாவட்டத்தில் உள்ள பேரூராட்சிகள்